Komisijos sprendimas
1995 m. liepos 25 d.
nustatantis iš trečiųjų šalių importuojamoms išsivalyti Bendrijos vandenyse skirtoms Crassostrea gigas rūšies austrėms taikomus veterinarijos ir sertifikavimo reikalavimus
(tekstas svarbus EEE)
(95/352/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl veterinarijos reikalavimų, reglamentuojančių akvakultūros gyvūnų ir produktų pateikimą į rinką [1], su paskutiniais pakeitimais, padarytais Austrijos, Švedijos ir Suomijos stojimo aktu, ypač į jos 19 straipsnio 4 dalį bei 20 ir 21 straipsnius,
kadangi Crassostrea gigas - pagrindinė Bendrijoje auginamų austrių rūšis, todėl ji yra svarbus ekonominis veiksnys ir svarbus vandens ūkio sektoriuje dirbančių asmenų pajamų šaltinis;
kadangi tam tikrų trečiosiose šalyse paplitusių, bet Bendrijoje neaptinkamų ligų poveikis, jei jos patektų į Bendriją, galėtų būti pražūtingas austrių auginimo sektoriui;
kadangi turi būti užkirstas kelias tokioms ligoms patekti į Bendriją;
kadangi rizika ligoms patekti didžiausia, kai austrės perkeliamos norint jas išvalyti Bendrijos vandenyse; kadangi, jei nėra taikomi tinkami talpyklų, kuriose laikomos ir valomos austrės,likusio vandens dezinfekcijos metodai, tokia pati rizika yra ir įvežant austres, kurios tokiomis sąlygomis yra laikomos laikinai, prieš jas pateikiant vartoti Bendrijos teritorijoje;
kadangi todėl, kol nebus gauta informacijos apie zoosanitarinę padėtį ir tikrinimo tarnybų organizavimą į sąrašą neįtrauktose trečiosiose šalyse, gyvūnų sveikatos reikalavimai, veterinariniai sertifikatai ir trečiosios šalys, iš kurių gali būti įvežamos išvalyti skirtos Crassostrea gigas rūšies austrės, turi būti laikomi laikinais;
kadangi nerūpestingas kitų moliuskų rūšių įvežimas su Crassostrea gigas kroviniais kelia didelę ligų riziką; kadangi, siekiant to išvengti, kroviniai turi būti tikrinami prieš juos išsiunčiant;
kadangi šis sprendimas taikomas nepažeidžiant Direktyva 91/492/EEB, nustatančia gyvų dvigeldžių moliuskų auginimo ir jų pateikimo į rinką veterinarijos reikalavimus [2], nustatytų visuomenės sveikatos sąlygų;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti Crassostrea gigas rūšies moliuskus, skirtus išvalyti Bendrijos vandenyse arba patalpinti su Bendrijos vandenimis susisiekiančiuose valymo centruose, iš I priede išvardytų šalių, jei:
1. Patenkinamos šios importavimo sąlygos:
a) pakrovimo dieną buvo patikrinta, ar jie atitinka Direktyvos 91/67/EEB 3 straipsnio 1 dalyje nustatytus reikalavimus;
b) visą jų gyvavimo ciklą jie buvo auginami ir jų derlius buvo nuimtas kilmės šalies nacionaliniuose vandenyse;
c) jų kilmės vieta turi būti zona, kuri, vadovaujantis II priede nustatyta mėginių ėmimo tvarka ir diagnostikos metodais, kompetentingos institucijos pripažinta neužkrėsta Mikrocytos mackini ir austrių veliarinės burės liga, ir kuri nėra užkrėsta kitomis svarbiomis dvigeldžių moliuskų ligomis, išskyrus marteiliozę (Marteilia refringens) ir bonamiozę (Bonamia ostreae);
d) vadovaujantis III priede nustatyta tvarka, prieš pakraunant turi būti patikrinta, ar krovinyje nėra bet kurios kitos rūšies dvigeldžių moliuskų.
2. Prie krovinio turi būti pridėtas IV priede nustatyto pavyzdžio veterinarijos sertifikatas.
2 straipsnis
Šis sprendimas taikomas nuo 1995 m. spalio 1 d.
3 straipsnis
Šis sprendimas skirtas valstybėms narėms.
Priimta Briuselyje, 1995 m. liepos 25 d.